b'\n_START_ARTICLE_\nHy\xc3\xb6dyllisyysmalli\n_START_PARAGRAPH_\nHy\xc3\xb6dyllisyysmalli, niin sanottu pikkupatentti, on patenttia muistuttava yksinoikeus keksint\xc3\xb6\xc3\xb6n. Hy\xc3\xb6dyllisyysmallin suojaamalta keksinn\xc3\xb6lt\xc3\xa4 ei vaadita yht\xc3\xa4 suurta keksinn\xc3\xb6llisyytt\xc3\xa4 kuin patentilta, ja t\xc3\xa4st\xc3\xa4 syyst\xc3\xa4 hy\xc3\xb6dyllisyysmallisuojan voi saada jonkin verran helpommin kuin varsinaisen patentin. _NEWLINE_Yksinoikeus on alueellisesti rajattu niihin maihin joihin se on saatu. Suomessa hy\xc3\xb6dyllisyysmallin my\xc3\xb6nt\xc3\xa4\xc3\xa4 Patentti- ja rekisterihallitus. Hy\xc3\xb6dyllisyysmalli on voimassa rajoitetun ajan, yleens\xc3\xa4 korkeintaan 10 vuotta hakemuksen tekemisp\xc3\xa4iv\xc3\xa4st\xc3\xa4. Patenttiin verrattuna hy\xc3\xb6dyllisyysmalli on selv\xc3\xa4sti edullisempi, mutta sen voimassaoloaika on lyhyempi. Hy\xc3\xb6dyllisyysmalli eroaa patentista erityisesti siin\xc3\xa4, ett\xc3\xa4 se rekister\xc3\xb6id\xc3\xa4\xc3\xa4n heti, ilman teknist\xc3\xa4 tutkimusta, kun taas patenttihakemuksen k\xc3\xa4sittely tyypillisesti kest\xc3\xa4\xc3\xa4 3\xe2\x80\x935 vuotta. T\xc3\xa4m\xc3\xa4n vuoksi hy\xc3\xb6dyllisyysmalli on monessa maassa (esimerkiksi Saksassa) patenttia nopeampi suojamuoto keksinn\xc3\xb6ille._NEWLINE_Hy\xc3\xb6dyllisyysmallin omistaja voi myyd\xc3\xa4 tai my\xc3\xb6nt\xc3\xa4\xc3\xa4 k\xc3\xa4ytt\xc3\xb6lupia eli lisenssej\xc3\xa4 keksint\xc3\xb6\xc3\xb6n. K\xc3\xa4ytt\xc3\xb6luvan saaja maksaa hy\xc3\xb6dyllisyysmallioikeuden haltijalle hyvityksen\xc3\xa4 esimerkiksi tietyn prosenttiosuuden keksinn\xc3\xb6n k\xc3\xa4yt\xc3\xb6n tuottamasta liikevaihdosta.'